แบงก์จุกหยุดโอนบ้าน
ธนาคารจุกอกลูกค้าซื้อบ้านรอความชัดเจนนโยบาย
26 ส.ค. 2554

ธนาคารจุกอกลูกค้าซื้อบ้านรอความชัดเจนนโยบาย ไทยพาณิชย์ชะลอโอนไปเกือบพันล้าน
นางพิกุล ศรีมหันต์ ผู้ช่วยผู้จัดการใหญ่ ธนาคารไทยพาณิชย์ กล่าวว่า ขณะนี้ลูกค้าเริ่มชะลอการโอนบ้านแล้ว 15% ของยอดสินเชื่อ 6,500 ล้านบาท หรือประมาณ 975 ล้านบาท ซึ่งถือเป็นยอดสินเชื่อโดยประมาณที่ทำได้ในแต่ละเดือน เป็นผลจากนโยบายดอกเบี้ยบ้าน 0% เป็นเวลา 5 ปี ของรัฐบาล ลูกค้าจึงขอเลื่อนการโอนบ้านออกไปก่อน




นางพิกุล กล่าวว่า ก่อนหน้านี้ที่รัฐบาลได้ออกมาตรการดอกเบี้ยบ้าน 0% เป็นเวลา 2 ปี ธนาคารได้รับผลกระทบลูกค้าชะลอการโอนบ้าน 13% ซึ่งการประกาศนโยบายทิ้งไว้ก่อน แต่ยังไม่มีรายละเอียดจะทำให้เกิดภาวะสุญญากาศทางธุรกิจ
“มาตรการดอกเบี้ย 0% จริงแล้วช่วยลูกค้าที่มีรายได้ปานกลางจนถึงระดับบน ไม่ได้ช่วยลูกค้าระดับล่าง บ้านราคา 2 ล้านบาทขึ้นไป ก็ต้องมีเงินเดือนเกือบ 2.5 หมื่นบาท ตอนนี้ธนาคารเฉพาะกิจก็ไม่ได้มีลูกค้าระดับล่างแล้ว เป็นลูกค้าที่ธนาคารก็หาเหมือนกันหมด” นางพิกุล กล่าว
นายชาติชาย พยุหนาวีชัยผู้ช่วยกรรมการผู้จัดการ ธนาคารกสิกรไทย กล่าวว่า ขณะนี้ลูกค้าเริ่มรอดูมาตรการรัฐบาล ทั้งดอกเบี้ยบ้าน 0% และมาตรการลดหย่อนภาษี ทำให้ลูกค้าชะลอการโอน แต่ก็ยังไม่มาก เพราะปัจจุบันสัญญาซื้อขายหากไม่โอนภายใน12 เดือนจะถือว่าผิดสัญญา
นายชาติชาย กล่าวว่า นโยบายนำบ้านหลังแรกมาหักลดหย่อนภาษี จะช่วยกระตุ้นตลาดที่อยู่อาศัยได้มากกว่าดอกเบี้ยบ้าน 0% เนื่องจากลูกค้ามีโอกาสเลือกซื้อบ้านได้ถึง 1 ปี ก่อนจะนำไปหักลดหย่อนภาษีในปีหน้าทำให้ได้ลูกค้าใหม่ๆ ที่เป็นบ้านหลังแรก ขณะที่นโยบายดอกเบี้ย 0% จะมีผลต่อผู้ซื้อที่อยู่ระหว่างรอโอน ไม่ได้ช่วยให้ลูกค้าซื้อบ้านเพิ่ม
นายชาติชาย กล่าวว่า ช่วง 6 เดือนแรกของปีนี้ สินเชื่อที่อยู่อาศัยทั้งระบบขยายตัว 1.81 แสนล้านบาท สินเชื่อคงค้างอยู่ที่ 1.96 ล้านล้านบาท จากสิ้นปี 1.89 ล้านล้านบาท
ทั้งนี้หากแบ่งเป็นสินเชื่อของธนาคารพาณิชย์ทั้งระบบในช่วงครึ่งปีแรกมีอัตราการเติบโต 5.1% มีสินเชื่อคงค้างรวม 1.146 ล้านล้านบาท หรือคิดเป็นสัดส่วน 58.5% ขณะที่ธนาคารออมสิน และธนาคารอาคารสงเคราะห์(ธอส.) มีสินเชื่อคงค้างครึ่งปีแรก 0.814 ล้านล้านบาท คิดเป็นอัตราการเติบโต 2.7% หรือสัดส่วนสินเชื่อทั้งระบบ 41.5% ทั้งที่มีมาตรการดอกเบี้ยบ้าน 0% เป็นระยะเวลา 2 ปี สะท้อนได้ว่าธนาคารพาณิชย์ไม่ได้สูญเสียตลาดมากนักคาดว่าทั้งปีสินเชื่อจะอยู่ที่4 แสนล้านบาท เติบโต 8.5%จากปีก่อนเติบโต 9.2% เนื่องจากปีก่อนมีมาตรการช่วยค่าโอน จดจำนอง ทำให้ตลาดปีก่อนเติบโตมากถึง 4.4 แสนล้านบาท